Broj: 711-I- 1004-M-48/21-02-17

Zagreb, 2. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Vinka Sičaje, zamjenika općinskog načelnika Općine Satnice Đakovačke do 20. svibnja 2021.,** za davanjem mišljenja Povjerenstva, na 129. sjednici, održanoj 2. lipnja 2021.g., daje sljedeće

**MIŠLJENJE**

**Nije suprotno članku 20. stavku 3. ZSSI-a, u svezi s člankom 17. stavkom 1. ZSSI-a, da obrt u vlasništvu dužnosnika Vinka Sičaje, zamjenika općinskog načelnika Općine Satnice Đakovačke do 20. svibnja 2021., u razdoblju od 12 mjeseci od prestanka obnašanja iste dužnosti stupi s Republikom Hrvatskom u poslovni odnos dodjele u zakup državnog poljoprivrednog zemljišta.**

Obrazloženje

 U Povjerenstvu je 1. lipnja 2021. pod brojem 711-U-1962-M-48/21-01-3 zaprimljen zahtjev za mišljenjem dužnosnika Vinka Sičaje, zamjenika općinskog načelnika Općina Satnice Đakovačke,povodom kojeg se vodi predmet broj M-48/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona te je stoga dužnosnik Vinko Sičaja povodom obnašanja dužnosti zamjenika općinskog načelnika Općine Satnice Đakovačke obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da je na lokalnim izborima održanima 2021. izabran na dužnost člana Općinskog vijeća Općine Satnice Đakovačke. Nadalje navodi da je 19. travnja 2021. raspisan javni natječaj za dodjelu poljoprivrednog zemljišta, na koji se prijavio kao vlasnik obrta, a rok za podnošenje prijava bio je 19. svibnja 2021.

Dužnosnik traži mišljenje Povjerenstva je li povodom obnašanja dužnosti predsjednika ili člana Općinskog vijeća Općine Satnice Đakovačke u sukobu interesa ukoliko bude izabran kao najpovoljniji ponuditelj te Općina Satnica Đakovačka sklopi ugovor s obrtom u njegovom vlasništvu. Napominje se da je Općina Satnica Đakovačka početkom 2021. imenovala povjerenstvo za dodjelu državnog poljoprivrednog zemljišta, u kojem ne obavlja funkciju člana.

Člankom 20. stavkom 3. ZSSI-a, propisano je da obveze iz članka 17. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu. Sukladno članku 4. stavku 4. ZSSI-a poslovni subjekti u smislu odredbi ZSSI-a su, pored drugih navedenih, i obrtnici.

Nadalje, člankom 31. stavkom 5. Zakona o poljoprivrednom zemljištu („Narodne novine“ 20/18.) propisano je da odluku o raspisivanju javnog natječaja za zakup donosi općinsko ili gradsko vijeće, na čijem se području zemljište nalazi, o čemu je jedinica lokalne samouprave dužna obavijestiti županiju i Ministarstvo poljoprivrede, odnosno za Grad Zagreb Gradska skupština Grada Zagreba, o čemu je dužna obavijestiti Ministarstvo poljoprivrede.

Prema članku 32. stavku 2. navedenog Zakona, odluku o izboru najpovoljnije ponude na temelju javnog natječaja donosi općinsko ili gradsko vijeće odnosno Gradska skupština Grada Zagreba, na čijem je području pretežni dio površine poljoprivrednog zemljišta u vlasništvu države na prijedlog povjerenstava za zakup, uz prethodno mišljenje županije i suglasnost nadležnog Ministarstva, odnosno Gradske skupštine Grada Zagreba uz suglasnost tog Ministarstva.

Sukladno članku 38. stavku 1. istog Zakona, na temelju odluke o izboru najpovoljnije ponude na javnom natječaju za zakup, općinski načelnik odnosno gradonačelnik u ime Republike Hrvatske i podnositelj ponude sklapaju ugovor o zakupu u pisanom obliku.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Vinko Sičaja obnašao dužnost zamjenika općinskog načelnika Općina Satnice Đakovačke u mandatu 2017. – 2021., do zaključno 20. svibnja 2021.

Iz sadržaja zahtjeva za mišljenje, proizlazi da je dužnosnik Vinko Sičaja, kao vlasnik obrta, podnio Općini Satnici Đakovačkoj ponudu za dodjelu poljoprivrednog zemljišta u zakup u javnom natječaju kojeg je raspisala ta Općina, i to u trenutku kada je još obnašao dužnost zamjenika općinskog načelnika Općina Satnice Đakovačka, pri čemu će odluka o podnesenoj ponudi biti donesena nakon što je prestao obnašati ovu dužnost.

Dužnosnika Vinka Sičaju na temelju odredbe članka 20. stavka 3. ZSSI-a u razdoblju od 12 mjeseci od prestanka obnašanja dužnosti zamjenika općinskog načelnika Općina Satnice Đakovačke obvezuje odredba članka 17. stavka 1. ZSSI-a, kojom je propisana zabrana stupanja poslovnog subjekta u njegovom vlasništvu u poslovni odnos s tijelom javne vlasti u kojem je obnašao navedenu dužnost.

U konkretnom slučaju, sklapanjem ugovora o dodjeli poljoprivrednog zemljišta u vlasništvu države s obrtom u vlasništvu dužnosnika koji obavlja poljoprivrednu djelatnost, ne bi u predmetnom razdoblju nastao poslovni odnos tog obrta s Općinom Satincom Đakovačkom, gdje je dužnosnik obnašao dužnost zamjenika općinskog načelnika, već s Republikom Hrvatskom, vlasnikom poljoprivrednog zemljišta.

Naime, donošenjem Zakona o poljoprivrednom zemljišta, država je ovlastila jedinice lokalne samouprave da provode natječaj dodjele u zakup ovog zemljišta zainteresiranim osobama, ako se poljoprivredno zemljište nalazi na njihovom području, pri čemu je prema odredbama tog Zakona općinski načelnik legitimiran nakon provedbe natječaja sklapati ugovore o dodjeli zemljišta u zakup u ime Republike Hrvatske.

Slijedom navedenog, u ovom se slučaju ne bi radilo o poslovnom odnosu obrta u vlasništvu dužnosnika s navedenom Općinom, odnosno o situaciji iz članka 17. stavka 1. ZSSI-a koja obvezuje i 12 mjeseci od prestanka obnašanja dužnosti, jer bi nastao poslovni odnos tog obrta s državom te njegov nastanak nije suprotan odredbama ZSSI-a.

Nadalje, obzirom da je dužnosnik nakon prestanka obnašanja dužnosti zamjenika općinskog načelnika Općina Satnice Đakovačke izabran za člana Općinskog vijeća Općine Satnice Đakovačke, našao se u situaciji da u obnašanju iste dužnosti odlučuje o vlastitoj ponudi, ali i ponudama drugih subjekata s kojima konkurira za dodjelu poljoprivrednog zemljišta.

Međutim, članovi predstavničkih tijela jedinica lokalne samouprave nisu dužnosnici u smislu članka 3. ZSSI-a koji određuje krug dužnosnika te ih stoga u obnašanju ove dužnosti ne obvezuju zabrane i ograničenja propisana tim Zakonom. Imajući u vidu da su članovi predstavničkih tijela jedinica lokalne samouprave izabrani od strane građana na mandatno razdoblje od četiri godine, kao i ovlasti tog tijela u donošenju općih akata i proračuna navedenih jedinica, obnašanje dužnosti člana Općinskog vijeća Općine Satnice Đakovačke smatra se obnašanjem druge javne dužnosti izvan kruga dužnosti propisanih u članku 3. ZSSI-a. Povjerenstvo smatra da bi bilo uputno da se članovi predstavničkih tijela jedinica lokalne samouprave u izvršavanju svojih zakonom propisanih ovlasti, pridržavaju načela obnašanja javnih dužnosti, pa tako i pravila čija je svrha sprječavanje sukoba interesa, neovisno o tome što ih na to ne obvezuju izričite zakonske odredbe.

 PREDSJEDNICA POVJERENSTVA

 Nataša Novaković, dipl.iur.

 Dostaviti:

1. Dužnosnik Vinko Sičaja, osobnom dostavom
2. Objava na internetskoj stranici Povjerenstva
3. Pismohrana